 NA RICHARD MUNGUTI HUKU mvua ya El Nino ikiendelea kushuhudiwa maeneo mbalimbali nchini, Ukanda wa Pwani umerekodi mvua kubwa zaidi. Athari za mafuriko zimeendelea kupepeta wakazi wa Kaunti za Kwale na Tana River. Usiku wa kuamkia Jumamosi, Novemba 18, 2023 maafisa wawili wa Mamlaka ya Utozaji Ushuru Nchini (KRA) walisombwa pamoja na gari lao muundo wa Land Cruiser. Maafisa hao walikuwa wanatoka katika kituo cha mpakani cha KRA, ambapo walikumbana maafa. Kwa mujibu wa mashahidi, maafisa hao walishauriwa wasithubutu kuvuka mto Ramisi lakini wakakaidi na kuendelea na safari yao katika barabara ya Lunga Lunga –Ramisi. Mashahidi waliambia Taifa Leo Dijitali kwamba safari ya maafisa hao wa polisi ilikatizwa baada ya mwendo usio mrefu. Wao pamoja na gari lao la Serikali (GK), muundo wa Land Cruiser walisombwa na mafuriko. Jitihada za kuwasaka maafisa hao wa KRA ziliendelea usiku wote na Jumamosi asubuhi, miili yao ilipatikana. Aidha, gari hilo lilitolewa Mto Ramisi. Maiti za maafisa hao wa KRA hazijapatikana kufikia sasa, huku oparesheni kuzitafuta ikianza. Kama vile wataalam wamekuwa wakishauri wananchi, ni heri kukaa hadi maji yapungue lakini mmoja anapokaidi ndipo itatimia methali, “sikio la kufa halisikii dawa.”   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  